**LIETUVOS RESPUBLIKOS VYRIAUSIOSIOS RINKIMŲ KOMISIJOS**

**POLITINIŲ PARTIJŲ IR POLITINIŲ KAMPANIJŲ FINANSAVIMO KONTROLĖS SKYRIUS**

**PAŽYMA**

**DĖL 2018 M. GRUODŽIO 1 D.** [**WWW.SKRASTAS**](http://WWW.SKRASTAS)**.LT PUBLIKUOTO STRAIPSNIO „ŠIAULIŲ MIESTO ŠILUMOS ŪKIS – PAVYZDYS LIETUVAI“**

2019 m. vasario 21 d. Nr. 3-49 (1.2)

Vilnius

Lietuvos Respublikos vyriausioji rinkimų komisija (toliau – VRK) 2018 m. gruodžio 4 d. gavo pranešimą „Dėl galimai neteisėtos politinės reklamos politinės reklamos“, kuriame teigiama, kad „*žiniasklaidoje pastebėtas straipsnis, kuriame giriami miesto mero inicijuoti / priimti sprendimai (tarp kito prieštaraujantys LR Konkurencijos įstatymui, nors tai turbūt reikšmės vertinant politinės reklamos teisėtumą, neturi) <...> Straipsnis turi užsakymo numerį, tačiau nėra nurodyta, kad tai politine reklama. Atitinkamai, nėra nurodytas ir finansavimo šaltinis*“*.*

VRK 2018 gruodžio 14 d. minėtą pranešimą tirti persiuntė Šiaulių miesto savivaldybės rinkimų komisijai Nr. 44.

Lietuvos Respublikos vyriausioji rinkimų komisija (toliau – VRK) 2019 m. sausio 23 d. gavo 2019 m. sausio 17 d. Šiaulių miesto savivaldybės rinkimų komisijos Nr. 44 (toliau – Komisija) protokolą Nr. SMA-4 ir 2019 m. sausio 17 d. Komisijos sprendimą „Dėl Šiaulių krašto 2018 m. gruodžio 1 d. straipsnio „Šiaulių miesto šilumos ūkis – pavyzdys Lietuvai“. Komisijos posėdžio protokole Nr. SMA-4 nurodyta, kad „*pritarta bendru sutarimu, kad užbaigti tyrimo procedūrą, nenustačius galimo politinės reklamos pažeidimo ir gražinti surinktą tyrimo metu medžiagą VRK galutiniam sprendimui priimti*“*.* Prie Komisijos gauto protokolo ir sprendimo pridėta Komisijos surinkta tyrimo medžiaga.

2019 m. vasario 11 d. VRK išsiuntė paklausimą laikraščiui „Šiaulių kraštas“ ir visuomeninio rinkimų komiteto „Artūro Visocko sąrašas „Dirbame miestui“ keliamam kandidatui Artūrui Visockui Šiaulių miesto rinkimų apygardoje Nr. 44.

2019 m. vasario 12 d. gautas UAB „Šiaulių kraštas“ atsakymas, kuriame teigiama, kad straipsnis „Šiaulių miesto šilumos ūkis – pavyzdys Lietuvai“ buvo publikuotas interneto svetainėje www.skrastas.lt pagal gautą užsakymą iš Šiaulių miesto savivaldybės administracijos. Be to, UAB „Šiaulių kraštas“ atsakyme nurodė, kad „*viešinimo paslaugas Šiaulių miesto savivaldybės administracijos užsakymu laikraštyje „Šiaulių kraštas“ ir / ar internetinėje svetainėje* [*www.skrastas.lt*](http://www.skrastas.lt) *teikia pagal galiojančią sutartį*“*.* Be to, minėtame atsakyme teigiama, kad panašaus turinio informaciją savivaldybė pateikia reguliariai kiekvienais metais. Tai patvirtina ir Šiaulių miesto rinkimų komisijos surinkta informacija.

2019 m. vasario 18 d. gautas atsakymas į VRK paklausimą iš visuomeninio rinkimų komiteto „Artūro Visocko sąrašas „Dirbame miestui“ keliamo kandidato Artūro Visocko. Kandidatas A. Visockas nurodo, kad „*straipsnis parengtas ir publikuotas Administracijos vadovybės (Administracijos direktoriaus) nurodymu*“*.* A. Visockas kaip ir UAB „Šiaulių kraštas“ nurodė, kad publikuotas straipsnis apmokėtas savivaldybės administracijos lėšomis pagal galiojančią paslaugų teikimo sutartį dėl savivaldybės informacijos skleidimo.

Komisija 2019 m. sausio 17 d. sprendime „Dėl Šiaulių krašto 2018 m. gruodžio 1 d. straipsnio „Šiaulių miesto šilumos ūkis – pavyzdys Lietuvai“ nurodė, kad analogiško pobūdžio straipsniai laikraštyje „Šiaulių kraštas“ skelbiami periodiškai (2017-11-01 straipsnis „Privačių šilumos tiekėjų skundas atmestas“; 2018-04-28 – „Šiaulių šilumos ūkiui – dar vienas įvertinimas; 2018-12-01 straipsnis „Šiaulių miesto šilumos ūkis – pavyzdys Lietuvai“). Taip pat Komisijos sprendime nurodyta, kad „*2015 sausio 22 d. naujienų portale „Šiaulių naujienos“ buvo taip pat išspausdinusios apmokėtą straipsnį iš Savivaldybės administracijos lėšų „Šiauliai suvaldė skolas ir sutramdė šilumos kainas“, kuriame taip pat pasisakė tuometinis Šiaulių miesto savivaldybės meras*.“

**Straipsnio** **„Šiaulių miesto šilumos ūkis – pavyzdys Lietuvai“ vertinimas politinės reklamos požiūriu**

Įstatymo 2 straipsnio 8 dalyje nustatyta, kad *politinė reklama - valstybės politiko, politinės partijos, politinės partijos nario, politinės kampanijos dalyvio, jų vardu ir (ar) interesais bet kokia forma ir priemonėmis už užmokestį ar neatlygintinai politinės kampanijos laikotarpiu ar tarp politinių kampanijų skleidžiama informacija, kuria siekiama paveikti rinkėjų motyvaciją balsuojant rinkimuose ar referendume arba kurios skleidimu propaguojamas valstybės politikas, politinė partija, politinės partijos narys ar politinės kampanijos dalyvis, taip pat jų idėjos, tikslai ar programa*.

Įstatymo 16 straipsnio 6 dalies 2 punkte nurodyta, kad politine reklama nelaikoma *politinės kampanijos laikotarpiu neatlygintinai skleidžiami įprastinio pobūdžio informaciniai pranešimai apie valstybės politikų, politinių partijų, kandidatų veiklą, informacija, kuria neraginama nedalyvauti referendume, balsuoti už ar prieš referendumui teikiamo sprendimo priėmimą*.

Peržiūrėjus naujienų portale [www.skrastas.lt](http://www.skrastas.lt) išspausdintą Šiaulių miesto savivaldybės užsakytą straipsnį „Šiaulių miesto šilumos ūkis – pavyzdys Lietuvai“, kuriame Šiaulių miesto meras A. Visockas pateikė informaciją apie savivaldybės šilumos tiekėją, kuris yra atsakingas už viso šilu­mos vartotojų poreikio patenkinimą. Be to, straipsnyje yra publikuojamas UAB „Šiaulių energija“ generalinio direktoriaus Česlovo Kaspučio komentaras, kuris taip pat apibūdina esamą situaciją dėl šilumos ūkio Šiaulių mieste. Straipsnis iliustruotas 2 nuotraukomis: pirmoje nuotraukoje yra rūkstantys kaminai, o kitoje nuotraukoje du prie stalo sėdintys ir su žurnalistais bendraujantys asmenys, iš kurių vienas yra A. Visockas.

Aptariamame naujienų portalo [www.skrastas.lt](http://www.skrastas.lt) publikuotame straipsnyje A. Visockas teikia įprasto pobūdžio informaciją, kuri yra susijusi su jo tiesioginėmis pareigomis Šiaulių mieste. Straipsnyje nėra pateikiami A. Visocko komentarai apie jo einamas pareigas ir nėra rašoma apie A. Visocką ar jam atstovaujamą visuomeninį rinkimų komitetą, jų idėjas, tikslus ar programą. Laikytina, kad paskelbto straipsnio „Šiaulių miesto šilumos ūkis – pavyzdys Lietuvai“ tikslas yra informuoti Šiaulių miesto gyventojus jiems aktualiais klausimais. Taigi aptariamas straipsnis yra vertinamas kaip įprastinio pobūdžio pranešimas, informacija, kuria neraginama balsuoti už A. Visocką ar jam atstovaujamą visuomeninį rinkimų komitetą „Komiteto „Artūro Visocko sąrašas „Dirbame miestui“ ateinančiuose 2019 m. kovo 3 d. savivaldybių tarybų rinkimuose Šiaulių miesto rinkimų apygardoje Nr. 44.

**Atsižvelgiant į tai, kas išdėstyta, siūloma:**

Nepripažinti straipsnio „Šiaulių miesto šilumos ūkis – pavyzdys Lietuvai“ (2018 m. gruodžio 1 d. publikuoto internetinėje svetainėje ww.skrastas.lt) politine reklama.

Darbuotoja Indrė Zubavičiūtė